Ego Guido Dei gratia Eduensis episcopus, universis presentem cartulam inspecturis, notum facimus quod salva justicia nostra, censibus, costumis et omnibus aliis redditibus nobis retentis, villam nostram Sedelocum videlicet ab omni exactione et tallia quittavimus imperpetuum, sub tali condicione, quod singulis annis die dominice qua cantatur Letare Jherusalem, una queque familia que solvendo fuerit, reddet nobis vel certo mandato nostro apud Sedelocum quindecim solidos monete currentis. Ille vero familie que dictos quindecim solidos solvere non poterunt ad respectum et bonam consideracionem nostram vel mandati nostri tauxabuntur. Si vero contigerit homines nostros vel eorum res capi pro debito nostro, tenemur penitus facere liberari. Et hec omnia supra dicta bona fide tenere promittimus et observare. Ut hoc autem ratum et inconcussum habeatur in posterum presentes litteras in testimonium et munimen sigillo nostro fecimus roborari. Actum anno gracie millesimo ducentesimo vicesimo quinto, mense marcio.